**Извршени инспекцијски надзори у периоду од 08. до 12. априла**

Инспекција социјалне заштите је на основу ''Плана надзора у установама социјалне заштите за домски смештај'', који је донет на основу налога министра за рад, запошљавање, борачка и социјална питања, господина Зорана Ђорђевића, извршила ванредне инспекцијске надзоре у периоду од 08. до 12. априла у следећим установама:

У **Дому за децу и омладину ''Петар Радовановић'' Ужице** у ком је утврђено да је простор, опрема и хигијена простора и опреме, као и хигијена корисника на потпуно задовољавајућем нивоу, као и да се све активности које чине услугу домског смештаја деце и младих спроводе на квалитетан начин и у интересу корисника.

У претходном периоду у Дому су вршене разне адаптације простора и рађено је на побољшању услова живота који су подигли стандард живота деце и младих. Не исказује се потреба за инвестиционим улагањима.

**У Домском одељењу за смештај одраслих и старијих лица "Забучје" при ЦСР ''Ужице''** констатовано је да је пружена услуга на задовољавајућем нивоу, али је потребно у догледно време планирати замену подова и унутрашње столарије.

**У Домском одељењу за смештај старих и пензионера''Пожега'' при ЦСР Пожега**, с обзиром на укупан број запослених, улаже се много напора како би корисници били задовољни, а сама организација задовољила прописане стандарде.

Простор подрумских просторија је неуслован и било би пожељно извршити за реконструкцију и адаптацију и повећање површине објекта, евентуално и повећање смештајног капацитета. Хигијена је веома добра, простор пријатан, запослени професионални и брижни према корисницима.

**У Дому за смештај старих лица Смедерево** свим корисницима обезбеђује се квалитетна услуга становања, исхране, неге и здравствене заштите, као и друге активности у складу са њиховим потребама. На Стационару-''НДС'', урађен је комплетан кров. Потребно је унапредити број и структуру запослених у дому, као и променити столарију (тј..врата) у свим објектима.

Обезбеђена су средства за замену подова у сутерену објекта ''Вила'', кречење свих објеката где су смештени корисници као и замена дотрајалих кревета.

Министарство за рад, запошљавање борачка и социјална питања, Сектор за бригу о породици и социјалну заштиту, Одељење за управне и надзорне послове у области социјалне и породичне заштите, по налогу министра за рад, запошљавање, борачка и социјална питања и у складу са планом надзора у установама социјалне заштите, извршило је од 08. до 09. априла надзор над стручним радом Центра за социјални рад Пожега у вршењу поверених послова породично - правне заштите одраслих и старијих лица на која је примењена мера старатељства.

Након окончаног надзора, дата је прелиминарна оцена о резултату извршеног надзора. Оцењено је да је Центар за социјални рад Пожега, у складу са бројем стручних радника и организационим и техничким могућностима са којима располаже, у реализацији поверених послова и организовању заштите наведене групе корисника, обезбедио поштовање основних стандарда стручног рада, закона и подзаконских аката.

Комисија Министарства за рад, запошљавање, борачка и социјална питања је такође 12. априла извршила посету Центру за социјални рад Смедерево, ради ревизије права из области материјалних давања.

У пет прегледаних предмета новчане социјалне помоћи, Комисија је утврдила да треба издати налоге за отклањање уочених пропуста, а у три прегледана предмета додатка за туђу помоћ и негу утврђено је да су решења донета у складу са законом.

По извршеном прегледу предмета, чланови Комисије су одржали састанак са запосленима ангажованим на пословима материјалних давања, који су упознати са закључцима до којих се дошло прегледом предмета, уоченим пропустима у погледу одредаба поступка. Осим тога, пружена им је стручна помоћ за отклањање недостатака.